1in.am — Ռոբերտ Քոչարյանի կալանավորումից հետո որոշակի ուժեր միտումնավոր շրջանառության մեջ են դնում զանազան ասեկոսեներ, ալիբիներ, «արժանահավատ վարկածներ», որոնց նպատակը հանրային կարծիքի ապակողմնորոշումն է, տեղեկատվական քաոսը ու այդ համատեքստում երկրորդ նախագահին «մաքրելը։ Օրինակ՝ երբ Մարտի 1-ի գործում այս օրերին բարձրացվում է առաջին նախագահ Լևոն Տեր-Պետրոսյանի պատասխանատվության խնդիրը, ապա հասկանում ես, որ մարդկանց «փորացավը» ոչ թե հանցագործության օբյեկտիվ ու բազմակողմանի քննությունն է՝ ինչպես ներկայացվում է, այլ Մարտի 1-ի համատեքստում առաջին ու երկրորդ նախագահներին նույն նժարի վրա դնելը։ Կամ երբ Քոչարյանի կալանավորման համատեքստում առաջ են բերվում մտահոգություններ Արցախի խնդրի հետ կապված, դա ուղղակի քաղաքական ցինիզմ է, որը նույնիսկ մեկնաբանության կամ քննարկումների կարիք չունի (այդ խնդրին «Առաջին լրատվական»-ը երեկ հանգամանալից անդրադարձել է)։